钦定古今图书集成/明伦汇编/官常典/第296卷 > 《宗室表序》金·史
## 钦定古今图书集成/明伦汇编/官常典/第296卷 > 《宗室表序》金·史

古者，太史掌叙邦国之世次，辨其姓氏，别其昭穆，尚
矣。金人初起完颜十二部，其后皆以“部”为氏。史臣记
录，有称宗室者，有称完颜者。称完颜者亦有二焉。有
同姓完颜，盖疏族，若石土门、迪古乃是也；有异姓完
颜，盖部人，若欢都是也。大定以前称“宗室”，明昌以后
避睿宗讳，称内族，其实一而已。书名不书氏，其制如
此。宣宗诏宗室皆称“完颜”，不复识别焉。大定、泰和之
间，袒免以上亲皆有属籍，以叙授官；大功以上薨卒
辍朝，亲亲之道行焉。贞祐以后，谱牒散失，大概仅存，
不可殚悉。今掇其可次第者著于篇。其上无所系、下
无所承者，不能尽录也。